La Universitat Popular ja ha preparat la programació del pròxim curs 2020-2021 que començarà el 19 d'octubre
17 de juliol 2020

La Universitat Popular prepara la programació per al pròxim curs 2020-2021, que començarà a partir del 19 d'octubre. Segons el que es preveu, es manté el programa de cursos i tallers amb un projecte que abasta 72 activitats, amb 58 cursos, 12 xarrades, huit seminaris i tres cursos de Formació Actoral de l'Escola Municipal de Teatre, a més de la programació per a la Universitat de Majors que s'està ultimant en col·laboració amb la Universitat Jaume I (UJI).

  

La regidora de la Universitat Popular, Maria Josep Soriano, assegura que la UP ja està preparada per a començar el curs, encara que ho farà amb noves normatives condicionades per la covid-19. En este sentit, Soriano explica que s'ha preparat un Pla de Contingència amb mesures sanitàries i de seguretat com la reducció de l'aforament dels cursos, l'ús obligatori de la màscara, i el respecte de la distància de seguretat i senyalització prevista en cada espai. Així mateix, en l'entrada de cada centre hi haurà solució hidroalcohòlica perquè els i les alumnes puguen desinfectar-se i el material de treball serà d'ús individual, de manera que les ferramentes de treball no podran deixar-se en la classe ni compartir-se.

  

D'altra banda, la regidora també ha afegit que, a causa de la situació sanitària, i segons evolucione la pandèmia, els cursos i tallers podrien patir modificacions. No obstant això, tal com assegura, des de la UP han sigut previsors i han contemplat diferents alternatives en cas que la situació empitjore i es produïsquen rebrots importants. «**Estem preparant una plataforma de treball docent perquè, si ocorre això, el professorat puga adaptar la metodologia de treball perquè l'alumnat puga continuar amb la seua formació en línia**», explica Maria Josep Soriano. A més, si la situació provoca que les classes presencials se suspenguen, i hi ha persones que no compten amb mitjans informàtics, o que no vulguen continuar amb les classes amb el sistema no presencial, podran sol·licitar la devolució de la taxa, sempre que no s'haja superat el 70% de la realització de les classes presencials.

  

Quant a les inscripcions, podran realitzar-se a partir del 10 d'agost, i fins al 8 de setembre, preferiblement en línea emplenant la fitxa d'inscripció que pot trobar-se en este enllaç: [http://www.aytosagunto.es/es-va/ajuntament/servicios/culturaeducacion/universitatpopular/pagines/up\_solicitudes.aspx](/es-va/ajuntament/servicios/culturaeducacion/universitatpopular/pagines/up_solicitudes.aspx). Una vegada completada, la sol·licitud haurà d'enviar-se al següent correu electrònic inscripcioup@aytosagunto.es o a través de la Seu Electrònica de l'Ajuntament de Sagunt. Aquelles persones que no compten amb mitjans informàtics i hagen de realitzar la inscripció presencialment podran fer-ho del 10 d'agost al 8 de setembre en el departament de Cultura (Camí Reial, 65, Sagunt) en horari de 9 a 14 hores, o bé del 2 al 8 de setembre a la Casa Municipal de Cultura (carrer Progrés, 9, el Port de Sagunt) en horari de 9 a 13 hores i de 16 a 21 h.

  

Posteriorment, les persones admeses podran formalitzar la seua matrícula a partir del 16 de setembre i, preferiblement, també es realitzaran de manera telemàtica a través de la nova plataforma en línia [https://aytosagunto.apuntate.online/pio/](https://aytosagunto.apuntate.online/pio/). Per a matricular-se totes les persones han de ser majors de 18 anys i hauran d'entregar l'imprés del formulari d'inscripció completat. Les places seran limitades i seguiran un procediment de sorteig públic. Per a obtindre més informació els i les interessades poden telefonar al 96 265 58 72 i al 96 265 58 68.

«**Esperem que tot vaja bé, tenim molta il·lusió de començar el curs de manera normalitzada, encara que sempre amb previsió per si les activitats patiren canvis provocats per l'evolució de la pandèmia. També sabem que l'alumnat té moltes ganes de començar els cursos i tallers de manera presencial i que, tant professorat com alumnat, seran persones responsables i respectaran les noves mesures de seguretat perquè tots volem tindre una convivència saludable i segura**», conclou la regidora de la Universitat Popular. A més, afig que «**la UP no pararà, per això hem treballat moltíssim a ser previsors i oferir diverses opcions en cas que la situació sanitària empitjore. Vull donar les gràcies especialment per tota l'organització a la tècnica de la UP, Rosa Dasí, que ha gestionat perfectament el Pla de Contingència i el nou curs**».​  

 ​​

*   [](http://www.facebook.com/sharer.php?u=https://aytosagunto.es/va/actualitat/la-universitat-popular-ja-ha-preparat-la-programacio-del-proxim-curs-2020-2021-que-comencara-el-19-d-octubre-1/ "Facebook")
*   [](http://twitter.com/share?url=https://aytosagunto.es/va/actualitat/la-universitat-popular-ja-ha-preparat-la-programacio-del-proxim-curs-2020-2021-que-comencara-el-19-d-octubre-1/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-universitat-popular-ja-ha-preparat-la-programacio-del-proxim-curs-2020-2021-que-comencara-el-19-d-octubre-1/ "Linked In")
*   [](mailto:?body=https://aytosagunto.es/va/actualitat/la-universitat-popular-ja-ha-preparat-la-programacio-del-proxim-curs-2020-2021-que-comencara-el-19-d-octubre-1/)